Skoger og Konnerud historielag

Skoger og Konnerud Historielag er en lokalhistorisk interesseorganisasjon for bydelene Skoger og Konnerud i Drammen kommune. I lagets formålsparagraf heter det: "Skoger og Konnerud Historielag har som formål å verne om kulturminner, samle muntlige og skriftlige tradisjoner om liv og arbeid i eldre tider, og spre kunnskaper om fortiden i sitt virkeområde. Dette søkes oppnådd bl.a. ved å samle, registrere og restaurere minner av historisk interesse som knytter seg til nærings- og kulturliv, til slekter, gårder og boplasser."
Skoger og Konnerud Historielag hadde 561 medlemmer i 2010. Laget opprettet i 2007 egne nettsider med informasjon om lagets virksomhet.

 Bakgrunn 
Skoger og Konnerud Historielag ble stiftet i 1975. Den første oppgaven var å registrere gamle jordbruksredskaper. Disse ble samlet på gården Mellom – Borge i Skoger under betegnelsen ”bygdesamlingen”. Etter fem års drift utga laget et tilbakeblikk i form av heftet ”Vi ser tilbake", med mye historisk stoff fra tidligere Skoger kommune som var lagets nedslagsfelt fra starten. Senere ble Åskollen og Tangen skilt ut som eget lag. I 2004 konsentrerte man arbeidsområdet til bydelene Skoger og Konnerud – og byttet navn til Skoger og Konnerud Historielag. Laget arrangerer historiske vandringer og høstmøte med kulturhistorisk innhold. Medlemmer av lagets styre deltar også i møter med kommune, bydelsmøter, foreninger og andre organisasjoner der det er naturlig å være representert.

 Det dramatiske selskab 
Historielaget etablerte allerede i 1979 teatergruppa "Det Dramatiske Selskab". Så godt som hvert eneste år siden har teatergruppa fremført skuespill. De første 20 årene i stor grad historiske spill med Goro Halden som forfatter mens Kai-Roger Olsen har forfattet de siste årenes spill som også har hatt samfunnssatiriske karakter.

En glad gjeng med mer enn 20 amatørskuespillere har gledet mange. Ved framføringer under Rønnehuedagen har det vært mellom 200 og 600 tilskuere på forestillingene.

 Fotogruppa 
Fotogruppa samler og registrerer bilder fra Skoger og Konnerud, og det historiske bildearkivet inneholder mer enn 3.100 bilder. Fotogruppa tar i mot bilder fra alle situasjoner, hendelser og miljøer. De blir digitalisert og arkivert. Gruppa stiller seg til disposisjon for foreninger o.a. med hensyn til visning av bilder, og det er også mulig å få kopier av bilder. For medlemmer er bildearkivet tilgjengelig via hjemmesiden www.skhist.no. Mange av de historiske bildene er også lagt ut på lagets Facebook-sider.

 Historielagsnytt 
Laget har fra 1982 utgitt eget medlemsblad – Historielagsnytt. Bladet kommer ut to ganger i året. I tillegg til å formidle aktiviteter i laget, har bladet også reportasjer fra nærmiljøet. 

 Bygdesamlingen 
På Mellom-Borge i Skoger har laget etablert utstillinger under navnet "Bygdesamlingen". Laget har over 520 gjenstander fra dagliglivet på landsbygda, blant annet jordbruksredskaper fra Skoger. Bygdesamlingsgruppa har i 2022- 2023 rustet opp samlingen, blant annet med plakater med QR-koder på. Her kan vi se lagets mange gamle og nye filmer som viser hvordan redskapen brukes. Samlingen er åpen for skoler og publikum, etter nærmere avtale.

 Bøker og hefter 
Historielaget har i egen regi gitt ut heftet "Folk og fàr", som omhandler boplasser, stier og veier i gamle Skoger kommune. Laget har også gitt ut boka " Vandring langs et vassdrag" som omhandler området rundt Verkenselva fra Konnerudkollen til golfbanen i Skoger. I tillegg selger laget Erik Bjørløw-Larsen og Jo Sellægs praktbok om Konnerudverket. 

 Rønnehue og Skjeldrumsaga 
Boplassen Rønnehue inne på Vestskauen disponeres av Skoger og Konnerud Historielag etter avtale med eieren Selvik Bruk.. Plassen er restaurert av laget. På Rønnehue arrangeres også Rønnehuedagen samme helg som Vestkogjegernes minnedag finner sted ved bautaen på Vestskogen. Laget har også tatt ansvaret for å bevare saga på Øvre Skjeldrum gård i Skoger. Gjennom dugnadsinnsats og solide støttespillere er det nedlagt en stor dugnadsjobb. 6. september 2015 ble den restaurerte saga åpnet for publikum med et nyinnredet, lite skogbruksmuseum i underetasjen. 

 Konnerudverket 
Arbeidet med å bevare Konnerudgruvene startet i regi av historielagets gruveutvalg. Senere etablerte man Stiftelsen Konnerudverket med historielaget som stifter. Det er ingen formelle knytninger mellom historielaget og stiftelsen slik at stiftelsen nå er helt frittstående i forhold til historielaget.

 Sti og boplasskomiteen 
Historielaget har en egen sti-og boplasskomite som driver merking av kjente steder i lagets nedslagsfelt. Komiteen holder skilting til historiske steder i området i stand, og sørger dessuten for å holde stiene ryddet eller oppretter nye.

 Eksterne lenker 
 Skoger og Konnerud historielag

Kategori:Drammens historie
Kategori:Historielag
Kategori:Organisasjoner etablert i 1975